b'\n_START_ARTICLE_\nDamien Brunner\n_START_SECTION_\nUra\n_START_PARAGRAPH_\nBrunner on Klotenin kasvatti. Kaudella 2005\xe2\x80\x932006 h\xc3\xa4n k\xc3\xa4vi A-juniorivuosiensa j\xc3\xa4lkeen Sveitsin 1. Ligan EHC Winterthurissa. Seuraavalla kaudella Brunner teki NLA-debyyttins\xc3\xa4 Klotenin paidassa. H\xc3\xa4n jatkoi Klotenissa my\xc3\xb6s kaudella 2007\xe2\x80\x932008 ja pelasi 12 ottelua viel\xc3\xa4 seuraavallakin kaudella, kunnes siirtyi NLB:n Thurgaun kautta Zugiin, jossa teki loppukauden aikana 35 ottelussa 26 pistett\xc3\xa4._NEWLINE_Kaudella 2009\xe2\x80\x932010 Brunner teki 47 ottelussa 58 pistett\xc3\xa4 ja sai kutsun my\xc3\xb6s MM-kisoihin, joissa h\xc3\xa4n pelasi Sveitsin paidassa seitsem\xc3\xa4n ottelua tehden viisi pistett\xc3\xa4. Seuraava kausi ei ollut aivan yht\xc3\xa4 hyv\xc3\xa4 (40 ottelussa 46 pistett\xc3\xa4), mutta kaudella 2011\xe2\x80\x932012 h\xc3\xa4n voitti ensimm\xc3\xa4isen\xc3\xa4 sveitsil\xc3\xa4isen\xc3\xa4 30 vuoteen oman maansa p\xc3\xa4\xc3\xa4sarjan pistep\xc3\xb6rssin tehty\xc3\xa4\xc3\xa4n 45 ottelussa 60 pistett\xc3\xa4. Edellinen sveitsil\xc3\xa4isvoittaja oli Guido Lindemann kaudella 1981\xe2\x80\x931982._NEWLINE_Brunner teki kes\xc3\xa4ll\xc3\xa4 2012 sopimuksen NHL-seura Detroit Red Wingsin kanssa. NHL:n ty\xc3\xb6sulun takia h\xc3\xa4n kuitenkin palasi pelaamaan Zugiin. Ty\xc3\xb6sulku p\xc3\xa4\xc3\xa4ttyi tammikuussa 2013 ja Brunner teki lyhennetyll\xc3\xa4 NHL-kaudella 26 pistett\xc3\xa4 44 runkosarjaottelussa sek\xc3\xa4 yhdeks\xc3\xa4n pistett\xc3\xa4 14 pudotuspeliottelussa. H\xc3\xa4n oli pudotuspeleiss\xc3\xa4 Detroitin paras maalintekij\xc3\xa4 viidell\xc3\xa4 osumalla._NEWLINE_Syyskuussa 2013 Brunner solmi kaksivuotisen sopimuksen NHL-seura New Jersey Devilsin kanssa. Brunner teki 2014 vuoden joulukuussa sopimuksen Luganon kanssa, joka kattaa loppukauden ja seuraavat nelj\xc3\xa4 kautta, koska New Jersey Devils l\xc3\xa4hetti Brunnerin NHL:ss\xc3\xa4 siirtolistalle, ja kukaan ei huolinut h\xc3\xa4nt\xc3\xa4.'